[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.2.2008

SEC(2008) 149

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Έγγραφο που συνοδεύει την

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ Έκθεση για την αξιολόγηση και μελλοντική ανάπτυξη του οργανισμού FRONTEX ΠΕΡΙΛΗΨΗ ΤΗΣ ΕΚΤΙΜΗΣΗΣ ΕΠΙΠΤΩΣΕΩΝ

{COM(2008) 67 τελικό}{SEC(2008) 148}

περίληψη

ΕΙΣΑΓΩΓΗ

Η κοινοτική πολιτική στον τομέα των εξωτερικών συνόρων της ΕΕ αποβλέπει στην ολοκληρωμένη διαχείριση που διασφαλίζει ομοιόμορφο και υψηλό επίπεδο ελέγχου και επιτήρησης, το οποίο αποτελεί αναγκαία προϋπόθεση της ελεύθερης κυκλοφορίας προσώπων εντός της Ευρωπαϊκής Ένωσης και θεμελιώδη συνιστώσα του χώρου ελευθερίας, ασφάλειας και δικαιοσύνης. Για αυτό το λόγο προβλέπεται η θέσπιση κοινών κανόνων για τα πρότυπα και τις διαδικασίες ελέγχου των εξωτερικών συνόρων.

Η αποτελεσματική εφαρμογή των κοινών κανόνων απαιτεί την ενίσχυση του συντονισμού της επιχειρησιακής συνεργασίας μεταξύ των κρατών μελών. Με βάση την πείρα του κοινού φορέα των ενασχολούμενων με τη φύλαξη των εξωτερικών συνόρων, που δρα εντός του Συμβουλίου, ιδρύθηκε ειδικευμένος φορέας εμπειρογνωμόνων με καθήκοντα τη βελτίωση του συντονισμού της επιχειρησιακής συνεργασίας μεταξύ κρατών μελών στον τομέα της διαχείρισης των εξωτερικών συνόρων δηλαδή ο ευρωπαϊκός οργανισμός για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (εφεξής καλούμενος οργανισμός FRONTEX).

ΥΦΙΣΤΑΜΕΝΗ ΚΑΤΑΣΤΑΣΗ ΚΑΙ ΠΡΟΒΛΗΜΑΤΑ

Στο πρόγραμμα της Χάγης, που εγκρίθηκε από το Ευρωπαϊκό Συμβούλιο στις 4 και 5 Νοεμβρίου 2004, ζητήθηκε από την Επιτροπή να υποβάλει αξιολόγηση του ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα (FRONTEX) προς το Συμβούλιο πριν από το τέλος του 2007.

Η αξιολόγηση πρέπει να περιλαμβάνει επανεξέταση των καθηκόντων και της αποστολής του οργανισμού και εκτίμηση της σκοπιμότητας ενασχόλησής του με άλλες πτυχές της διαχείρισης των συνόρων, συμπεριλαμβανομένης της ενισχυμένης συνεργασίας με τις τελωνειακές υπηρεσίες και άλλες αρμόδιες αρχές για θέματα ασφαλείας που αφορούν εμπορεύματα, στο πλαίσιο της συνολικής ανάπτυξης της κοινής πολιτικής συνόρων της Κοινότητας.

Με βάση τα αποτελέσματα της αξιολόγησης, τα προβλήματα ή ακριβέστερα οι αδυναμίες που μπορούν να διαπιστωθούν σε αυτό το στάδιο και για το σκοπό της εκτίμησης επιπτώσεων συνδέονται περισσότερο με το εάν η εφαρμογή επιτρέπει την επίτευξη των γενικών στόχων πολιτικής με τον καλύτερο τρόπο. Αναπτύσσεται υπερβολικά γρήγορα ο FRONTEX; Ορισμένες δραστηριότητες υλοποιούνται με μεγαλύτερη επιτυχία από άλλες; Συμβάλλουν τα κράτη μέλη ή μπορούν να συμβάλλουν στις δραστηριότητες του οργανισμού; Οι προσδοκίες και τα συγκεκριμένα αιτήματα για δράση είναι συνεκτικές και ρεαλιστικές ή ενέχουν τον κίνδυνο ότι οι ad hoc προτεραιότητες θα οδηγήσουν τον οργανισμό εκτός πορείας μακροπρόθεσμα;

Το Συμβούλιο καθώς και το Ευρωπαϊκό Συμβούλιο ανταποκρίθηκαν σε κρίσιμες καταστάσεις και προβλήματα που δημιουργούνται στα εξωτερικά σύνορα, καλώντας επανειλημμένα, μέσω πολιτικών συμπερασμάτων, τον FRONTEX να προωθήσει συγκεκριμένες πρωτοβουλίες.

Με αυτά τα δεδομένα πρέπει να μελετηθούν τα ακόλουθα σημεία :

- Πώς μπορεί να μεγιστοποιηθεί το δυναμικό του FRONTEX με στόχο την επίτευξη των στόχων πολιτικής, λαμβανομένων υπόψη των συνεχών προκλήσεων που αφορούν τη διαχείριση των εξωτερικών συνόρων σχετικά με την κυκλοφορία των προσώπων;

- Πώς μπορεί να διασφαλιστεί μια συνεκτική ανάπτυξη βάσει της οποίας θα δοθεί προσοχή σε όλες τις πτυχές της εντολής του FRONTEX;

- Πώς μπορεί να αποδοθεί η δέουσα προτεραιότητα στις δραστηριότητες του οργανισμού.

Οι ακόλουθοι σημαντικοί τομείς δραστηριοτήτων του οργανισμού αποτέλεσαν αντικείμενο ενδελεχούς εξέτασης με βάση το αποτέλεσμα της αξιολόγησης:

- κοινές επιχειρήσεις που συντονίζονται από τον FRONTEX·

- τεχνικός εξοπλισμός που διατέθηκε από τα κράτη μέλη στον οργανισμό·

- δυνατότητα δημιουργίας ειδικών παραρτημάτων·

- σχέση μεταξύ των κοινών επιχειρήσεων και του ευρωπαϊκού δικτύου περιπολίας·

- εκθέσεις ανάλυσης κινδύνου·

- διαχείριση του ICONet (δίκτυο πληροφόρησης και συντονισμού για τις εθνικές υπηρεσίες διαχείρισης των μεταναστευτικών ροών)·

- διαχείριση του Κέντρου πληροφόρησης, συζήτησης και ανταλλαγής απόψεων σχετικά με τη διέλευση των συνόρων και τη μετανάστευση (CIREFI)·

- παροχή εκπαίδευσης στους συνοριοφύλακες·

- έναρξη των ερευνητικών σχεδίων και συμμετοχή σε αυτά·

- συνδρομή σε επιχειρήσεις επιστροφής που διεξάγονται από τα κράτη μέλη·

- συνεργασία με τρίτες χώρες·

- οριζόντια ολοκλήρωση με άλλες αρχές·

- συμβολή στην έννοια της ολοκληρωμένης διαχείρισης συνόρων στο σύνολό της.

ΣΤΟΧΟΙ ΠΟΛΙΤΙΚΗΣ

Η έκθεση αξιολόγησης αποτελεί την απάντηση της Επιτροπής στο αίτημα του Ευρωπαϊκού Συμβουλίου που περιλαμβάνεται στο πρόγραμμα της Χάγης.

Οι στόχοι πολιτικής αντιστοιχούν στους στόχους που τέθηκαν για τον οργανισμό κατά το χρόνο της σύστασής του και ισχύουν ακόμα για την ολοκληρωμένη πολιτική διαχείρισης συνόρων της Ένωσης στο σύνολό της.

3.1. Γενικοί στόχοι πολιτικής

Οι γενικοί στόχοι πολιτικής μπορούν να καθοριστούν ως εξής :

- συνεισφορά στην ολοκληρωμένη διαχείριση των εξωτερικών συνόρων σε ευρωπαϊκό επίπεδο·

- αποτελεσματικός έλεγχος και επιτήρηση των εξωτερικών συνόρων·

- διευκόλυνση της εφαρμογής των υφιστάμενων και μελλοντικών κοινοτικών μέτρων σχετικά με τη διαχείριση των εξωτερικών συνόρων με τη διασφάλιση του συντονισμού της επιχειρησιακής συνεργασίας μεταξύ κρατών μελών.

3.2. Ειδικοί στόχοι πολιτικής

Οι ειδικοί στόχοι πολιτικής μπορούν να καθοριστούν ως η απαρίθμηση των καθηκόντων που περιλαμβάνονται στην παρούσα εντολή του οργανισμού.

- συντονισμός της επιχειρησιακής συνεργασίας μεταξύ κρατών μελών στον τομέα της διαχείρισης των εξωτερικών συνόρων·

- συνδρομή προς τα κράτη μέλη για την εκπαίδευση των εθνικών συνοριοφυλάκων, μεταξύ άλλων με την καθιέρωση κοινών προδιαγραφών εκπαίδευσης·

- πραγματοποίηση αναλύσεων κινδύνου·

- παρακολούθηση των εξελίξεων των ερευνών σχετικά με τον έλεγχο και την επιτήρηση των εξωτερικών συνόρων·

- συνδρομή προς τα κράτη μέλη σε περιπτώσεις που απαιτείται αυξημένη τεχνική και επιχειρησιακή συνδρομή στα εξωτερικά σύνορα·

- παροχή στα κράτη μέλη της αναγκαίας στήριξης για την οργάνωση κοινών επιχειρήσεων επιστροφής·

- ανάπτυξη ομάδων ταχείας επέμβασης στα σύνορα των κρατών μελών·

- διεθνής συνεργασία.

ΕΠΙΛΟΓΕΣ ΠΟΛΙΤΙΚΗΣ

Προσδιορίστηκαν οι ακόλουθες τρεις επιλογές πολιτικής που συμβάλλουν στην επίτευξη των συνολικών στόχων και παρέχουν λύσεις στις διαπιστωθείσες αδυναμίες.

Οι επιλογές αυτές περιλαμβάνουν 15 χωριστές συστάσεις που συγκεντρώθηκαν σε τρεις επιλογές πολιτικής :

Επιλογή πολιτικής 1: Μια επιλογή πολιτικής με την οποία διατηρείται η υφιστάμενη κατάσταση .

Επιλογή πολιτικής 2: Μια επιλογή που περιλαμβάνει κυρίως μη νομοθετικές συστάσεις οι οποίες σχετικά δεν συνεπάγονται έξοδα, δεν δημιουργούν αμφισβητήσεις και είναι απλές ως προς την εφαρμογή τους σε βραχυπρόθεσμο και μεσοπρόθεσμο πλαίσιο .

Επιλογή πολιτικής 3: Μια επιλογή που περιλαμβάνει όλες τις συστάσεις της επιλογής πολιτικής 2 καθώς και πρόσθετες συστάσεις για μακροπρόθεσμο πλαίσιο που θα απαιτήσουν περαιτέρω συζητήσεις.

Οι επιλογές πολιτικής περιγράφονται στον Πίνακα 4.1. Οι συστάσεις απαριθμούνται και καταχωρίζονται ανάλογα με τον εάν απαιτούν νομοθετική (ν) ή μη νομοθετική δράση (μν).

Πίνακας 4.1 – Επισκόπηση των επιλογών πολιτικής

Περιγραφή της επιλογής πολιτικής |

Επιλογή πολιτικής 1 | Δεν μεταβάλλεται η παρούσα κατάσταση |

Επιλογή πολιτικής 2 | 1. Τεχνικός εξοπλισμός Το δυναμικό του CRATE, και οι δεσμεύσεις των κρατών μελών πρέπει να χρησιμοποιηθούν πλήρως για όλες τις δραστηριότητες του οργανισμού. (μν) 2. Ειδικά παραρτήματα Πρέπει να μελετηθεί η σύσταση ειδικών παραρτημάτων στις ενδεδειγμένες γεωγραφικές περιοχές. (μν) 3. Σχέση μεταξύ κοινών επιχειρήσεων και του ΕΔΠ Ο FRONTEX πρέπει να αναλύσει τον τρόπο συγχώνευσης των ημιμόνιμων κοινών επιχειρήσεων με το ευρωπαϊκό δίκτυο περιπολίας. (μν) 4. Ανάλυση κινδύνου Πρέπει να προωθηθεί η κοινή ανάλυση κινδύνου με την Europol, τους διεθνείς οργανισμούς και τις ενδιαφερόμενες τρίτες χώρες, και η συχνή γεωγραφική ή/και θεματική κοινή ανάλυση κινδύνου με τους ενδιαφερόμενους εταίρους. (μν) 5. Διαχείριση του ICONet Πρέπει να αναλάβει ο FRONTEX τη διαχείριση του ICONet, βάσει της παρούσας ή άλλης τεχνικής πλατφόρμας, όπως το σύστημα πληροφοριών του FRONTEX. (μν) 6. Διαχείριση του CIREFI Πρέπει να αναλάβει ο FRONTEX τη συγκέντρωση της ανταλλαγής επιχειρησιακών πληροφοριών που συνδέονται με τη λαθρομετανάστευση. (μν) 7. Ίδιος τεχνικός εξοπλισμός Πρέπει να διασφαλιστεί η διαθεσιμότητα του εξοπλισμού μέσω της αγοράς από τον FRONTEX ιδίου εξοπλισμού για τον έλεγχο και την επιτήρηση των συνόρων, που θα χρησιμοποιείται για παράδειγμα από τις ομάδες RABIT. (μν) 8. Επαναπατρισμός Πρέπει να ενισχυθεί ο ρόλος του FRONTEX ως προς τις επιχειρήσεις επιστροφής – να εξεταστεί η δυνατότητα χρησιμοποίησης της CRATE ως μέσου κατανομής του τεχνικού εξοπλισμού μεταξύ κρατών μελών. (ν) 9. Εκπαίδευση Η εκπαίδευση που προσφέρεται στους συνοριοφύλακες πρέπει να συνεκτιμά και να περιλαμβάνει τις οικείες διατάξεις των ευρωπαϊκών και διεθνών κανόνων για το άσυλο, το δίκαιο της θάλασσας και τα θεμελιώδη δικαιώματα. Επομένως, ο FRONTEX πρέπει να προσφέρει ειδικά επιμορφωτικά μαθήματα σχετικά με αυτά τα θέματα προκειμένου να αυξηθεί η διαθεσιμότητα συνοριοφυλάκων με τις απαραίτητες ικανότητες και να προωθηθεί η συνεκτική προσέγγιση σε περιπτώσεις που αφορούν τον συντονισμό της έρευνας και της διάσωσης. (μν) 10. Έρευνα Πρέπει να υλοποιηθούν κοινά σχέδια που να αποβλέπουν σε πραγματική επιχειρησιακή δοκιμή νέων τεχνολογιών, για την αξιολόγηση της σκοπιμότητάς τους και των επιπτώσεών τους στις τρέχουσες διαδικασίες στα συνοριακά σημεία διέλευσης. (μν) |

Επιλογή πολιτικής 3 | Όλα τα μέτρα που αναφέρονται στην επιλογή πολιτικής 2 συν : 1. Αξιολόγηση Σένγκεν Ο μηχανισμός για την εκτέλεση των αξιολογήσεων Σένγκεν επανεξετάζεται. Η Επιτροπή θα υποβάλει σχετική πρόταση κατά το δεύτερο εξάμηνο του 2008. Από την άποψη αυτή είναι σαφές ότι ο FRONTEX θα μπορούσε να παράσχει προστιθέμενη αξία σε αυτό το μηχανισμό αξιολόγησης λόγω της πείρας του στον έλεγχο και την επιτήρηση των συνόρων και των πιθανών συνδέσμων με άλλες δραστηριότητές του, ιδίως την εκπαίδευση και την ανάλυση κινδύνου. (ν) 2. Συνεργασία με τρίτες χώρες Πρέπει να δοθεί προτεραιότητα στην ενίσχυση της συνεργασίας με τις τρίτες χώρες που θεωρούνται προβληματικές στο πλαίσιο των κοινών επιχειρήσεων που συντονίζει ο FRONTEX. Πρέπει να αξιολογηθεί η πιθανή επέκταση της παρούσας εντολής του FRONTEX που θα επιτρέπει στον οργανισμό να υλοποιεί πιλοτικά σχέδια με τρίτες χώρες ως δικαιούχους. (ν) 3. Μελλοντικός επιχειρησιακός συντονισμός Έναρξη εμπεριστατωμένου προβληματισμού για τη μακροπρόθεσμη στρατηγική που περιλαμβάνει θέματα σχετικά με το ευρωπαϊκό σώμα συνοριοφυλάκων. (ν) 4. Επιτήρηση συνόρων Ο FRONTEX πρέπει να αναλάβει το ρόλο «κόμβου» για την ανταλλαγή πληροφοριών σε μελλοντικό ευρωπαϊκό σύστημα επιτήρησης συνόρων και να αναλάβει την καταγραφή των πληροφοριών ασφαλείας (intelligence) πριν από τα σύνορα. (ν) 5. Τελωνειακή και οριζόντια ολοκλήρωση Τα πιλοτικά σχέδια σε ευρωπαϊκό επίπεδο θα μπορούσαν να στηρίξουν το συντονισμό μεταξύ των δραστηριοτήτων των εθνικών αρχών φύλαξης συνόρων και των εθνικών τελωνειακών αρχών. Ο FRONTEX, η Επιτροπή και τα κράτη μέλη πρέπει να εξετάσουν τη δυνατότητα διενέργειας κοινών επιχειρήσεων υπό την καθοδήγηση του FRONTEX σε συντονισμό με τα σχέδια συνεργασίας των εθνικών τελωνειακών αρχών. (μν) |

ΣΥΓΚΡΙΣΗ ΤΩΝ ΕΠΙΛΟΓΩΝ ΠΟΛΙΤΙΚΗΣ

Η διαδικασία καθορισμού επιλογών πολιτικής συμπεριέλαβε και τη συγκέντρωση των προτάσεων συστάσεων σε τρεις επιλογές πολιτικής.

Η αξιολόγηση και η στάθμιση των πλεονεκτημάτων και των μειονεκτημάτων των επιλογών πολιτικής απαιτεί τη συστηματική εξέταση καθεμιάς από τις μεμονωμένες συστάσεις που περιγράφονται στην επιλογή πολιτικής. Πολλές από τις συστάσεις είναι συμπληρωματικές, αλλά μερικές θα μπορούσαν να αποτελούν εναλλακτικούς τρόπους επίτευξης των στόχων.

5.1. Επιλογή πολιτικής 1

Ως σημείο εκκίνησης, η διατήρηση της υφιστάμενης κατάστασης θα σήμαινε ότι η Επιτροπή αγνοεί τα πολλά αιτήματα του Ευρωπαϊκού Συμβουλίου σχετικά με την αναζήτηση πιθανών τρόπων για τη βελτίωση της λειτουργίας και των επιχειρήσεων του FRONTEX. Τα πορίσματα της αξιολόγησης δεν θα οδηγούσαν σε προτάσεις για τη διόρθωση των αδυναμιών, οι οποίες συνδέονται άμεσα με τον τρόπο επίτευξη της στόχων πολιτικής. Επίσης θα σήμαινε ότι δεν ξεκινά ο διάλογος για τις μακροπρόθεσμες κατευθύνσεις όσον αφορά τον τρόπο περαιτέρω ανάπτυξης του FRONTEX στο πλαίσιο της έννοιας της ευρωπαϊκής ολοκληρωμένης διαχείρισης των συνόρων, συμπεριλαμβανομένου του βαθμού επανεξέτασης της εμβέλειας της παρούσας εντολής.

5.2. Επιλογή πολιτικής 2

Η αξιολόγηση εντοπίζει αδυναμίες και κενά στην παρούσα εντολή και παρουσιάζει συστάσεις για την αντιμετώπισή τους βραχυπρόθεσμα και μεσοπρόθεσμα. Η αντιμετώπιση των αδυναμιών που διαπιστώθηκαν και η επίτευξη των στόχων είναι απαραίτητες για τη θέσπιση ολοκληρωμένης ευρωπαϊκής πολιτικής διαχείρισης συνόρων.

Αυτή η προσέγγιση συνάδει με το στόχο της Επιτροπή, δηλαδή τη βελτίωση της αποτελεσματικότητας των ελέγχων στα σύνορα σε ευρωπαϊκό επίπεδο. Για αυτό το λόγο η αξιολόγηση καταγράφει τα διάφορα θέματα σχετικά με τη λειτουργία του οργανισμού FRONTEX, εξετάζει όλες τις πιθανότητες για τη βελτιστοποίηση των δραστηριοτήτων βάσει της παρούσας εντολής και συνιστά μια σειρά δυνατοτήτων που μπορούν να εφαρμοστούν εντός συντόμων προθεσμιών για την αποκόμιση του μεγαλύτερου δυνατού οφέλους από το έργο του οργανισμού και την περαιτέρω ενίσχυση της ομοιόμορφης ευρωπαϊκής προσέγγισης των διαφόρων πτυχών των συνοριακών ελέγχων.

Επομένως, η επιλογή αποτελεί ουσιαστική βελτίωση της παρούσας κατάστασης. Ωστόσο, το κυριότερο μειονέκτημά της είναι ότι δεν παρέχει μακροπρόθεσμη προοπτική.

5.3. Επιλογή πολιτικής 3

Η προστιθέμενη αξία των βραχυπρόθεσμων συστάσεων παραμένει η ίδια όπως στην επιλογή υπό 5.2.

Για την αντιμετώπιση της αξιολόγησης του οργανισμού FRONTEX με συνολικό τρόπο, απαιτείται στρατηγική για την ανάπτυξη περισσότερο μακροπρόθεσμης πολιτικής. Οι μακροπρόθεσμες συστάσεις αποτελούν τη βάση του εμπεριστατωμένου προβληματισμού που θα βοηθήσει τους ενδιαφερόμενους παράγοντες να συνεκτιμήσουν την πλήρη εικόνα των πολλών εξελισσόμενων πολιτικών (χώρος Σένγκεν, τελωνεία, επιτήρηση συνόρων, οριζόντια ολοκλήρωση, σχέσεις με τρίτες χώρες, ενίσχυση του επιχειρησιακού συντονισμού) που έχουν σημαντικές επιπτώσεις και στους τρεις στόχους πολιτικής.

Μια μακροπρόθεσμη πολιτική είναι απαραίτητη για να αποφευχθεί ο διασκορπισμός των καθηκόντων του οργανισμού ή η απώλεια εστίασης στην κύρια αποστολή του με την παρέλευση του χρόνου λόγω των ad hoc προτεραιοτήτων που βασίζονται μόνο σε βραχυπρόθεσμες δράσεις. Ωστόσο, είναι σαφές ότι για τον περαιτέρω καθορισμό των συγκεκριμένων δράσεων θα πρέπει να συνυπολογιστούν στις περισσότερες περιπτώσεις, τα διδάγματα που θα αντληθούν από τις δραστηριότητες του οργανισμού καθώς και οι συζητήσεις για τις σχετικές πρωτοβουλίες πολιτικής.

ΠΡΟΤΙΜΩΜΕΝΗ ΕΠΙΛΟΓΗ

Οι επιλογές 1 και 2 παρουσιάζουν σημαντικά μειονεκτήματα για όλους τους στόχους πολιτικής.

Η Επιτροπή θεωρεί ότι η μόνη δυνατή εποικοδομητική οδός προς την ολοκληρωμένη πολιτική της ΕΕ σχετικά με τη διαχείριση συνόρων συνίσταται στην προτίμηση της επιλογής 3, δηλαδή στην εφαρμογή των βραχυπρόθεσμων και μεσοπρόθεσμων συστάσεων και στην έναρξη διαλόγου με τα θεσμικά όργανα της ΕΕ, τον οργανισμό και τους ενδιαφερόμενους ευρωπαίους και διεθνείς εταίρους για την εξέταση του τρόπου επίτευξης των στόχων πολιτικής μακροπρόθεσμα συντονίζοντας τη σταδιακή ανάπτυξη με την παράλληλη προσαρμογή στους διαθέσιμους πόρους και τη διοικητική ικανότητα του οργανισμού.

Η επιλογή πολιτικής 3 αντιμετωπίζει με σφαιρικό τρόπο :

- τις διαπιστωθείσες αδυναμίες του οργανισμού·

- τους γενικούς και ειδικούς στόχους πολιτικής·

- ένα μηχανισμό για τη δημιουργία προτεραιοτήτων βραχυπρόθεσμα, για την κάλυψη όλων των πτυχών των δραστηριοτήτων στην παρούσα εντολή·

- μια συνολική χαρτογράφηση των αιτημάτων για την ενίσχυση των υφιστάμενων δράσεων ή την ανάπτυξη νέων δράσεων, χωρίς να επιβαρύνεται ο οργανισμός με νέα και απρόβλεπτα καθήκοντα·

- την έναρξη των συζητήσεων για τους προσανατολισμούς πολιτικής που θα επιτρέψουν στον FRONTEX να παραμείνει αποτελεσματικός μακροπρόθεσμα.

ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Η παρακολούθηση και η αξιολόγηση της εφαρμογής των μελλοντικών δράσεων και μέτρων που προβλέπονται στην προτιμώμενη επιλογή πολιτικής θα αποτελέσουν σημαντικά στοιχεία για τη διασφάλιση της αποτελεσματικότητάς τους. Όλες οι δραστηριότητες του FRONTEX περιλαμβάνονται στο πρόγραμμα εργασίας του το οποίο συνοδεύεται από δείκτες για κάθε δράση, γεγονός που επιτρέπει την παρακολούθηση με βάση την ετήσια έκθεση δραστηριοτήτων του οργανισμού. Αυτό θα εφαρμοστεί και στις συστάσεις που περιλαμβάνονται στο παρόν.

Η συνεχής παρακολούθηση των δραστηριοτήτων του οργανισμού πραγματοποιείται επίσης μέσω του Διοικητικού Συμβουλίου το οποίο συνεδριάζει κανονικά έξι φορές το χρόνο και μέσω της άμεσης υποβολής εκθέσεων από τον οργανισμό στις συνεδριάσεις του Συμβουλίου και του Ευρωπαϊκού Κοινοβουλίου.

***